DA Den Europæiske Unions Tidende C 231/67

Regionsudvalgets udtalelse om Forslag til Rådets forordning om oprettelse af et instrument til førtiltrædelsesbistand (IPA)

(2005/C 231/09)

REGIONSUDVALGET HAR —

under henvisning til Forslag til Rådets forordning om oprettelse af et instrument til førtiltrædelsesbistand (IPA) KOM(2004) 627 endelig — 2004/0222 (CNS),

under henvisning til Kommissionens beslutning af 29. november 2004 om i overensstemmelse med EF-traktatens artikel 265, stk. 1, at anmode om Regionsudvalgets udtalelse herom,

under henvisning til præsidiets beslutning af 28. september 2004 om at henvise det forberedende arbejde til Underudvalget for Forbindelser Udadtil,

under henvisning til den samlede pakke til revision af rammerne for ekstern bistand, vedtaget af Kommissionen den 29. september 2004, og som foruden instrumentet til førtiltrædelsesbistand indeholder: 1) Forslag til Europa-Parlamentets og Rådets forordning om almindelige bestemmelser om oprettelse af et europæisk naboskabs- og partnerskabsinstrument (KOM(2004) 628 endelig — COD 2004/219); Forslag til Europa-Parlamentets og Rådets forordning om oprettelse af et instrument til finansiering af udviklingssamarbejdet og det økonomiske samarbejde (KOM(2004) 629 endelig); »Proposal for a Regulation of the Council establishing an Instrument for Stability« (COM(2004) 630 final — CNS 2004/223) (den danske udgave er ikke til rådighed),

under henvisning til Det Europæiske Råds afgørelse af 16.-17. december 2004 om at indlede optagelsesforhandlinger med Tyrkiet,

under henvisning til 1) Det Europæiske Råds afgørelse af 17.-18. juni 2004 om at indlede optagelsesforhandlinger med Kroatien, 2) formandskabets konklusioner fra Det Europæiske Råd af 16.-17. december 2004 om at indlede optagelsesforhandlinger med Kroatien og 3) Rådets beslutning af 16. marts 2005 om at udsætte optagelsesforhandlingerne, indtil man har bekræftet fuldt samarbejde med Det Internationale Tribunal til Pådømmelse af Krigsforbrydelser i det Tidligere Jugoslavien (ICTY),

under henvisning til sin udtalelse om de finansielle perspektiver: »Meddelelse fra Kommissionen: Fremtiden skaber vi i fællesskab — Politikudfordringer og budgetmidler i det udvidede EU 2007-2013«, KOM(2004) 101 endelig, CdR 162/2004 fin (ordfører: Albert Bore, Birmingham City Council (UK, PSE)),

under henvisning til Regionsudvalgets resolution af 18. november 2004 om indledning af forhandlinger om Tyrkiets tiltrædelse af EU,

under henvisning til sit forslag til udtalelse (CdR 498/2003 rev. 1), som blev vedtaget af Underudvalget for Forbindelser Udadtil den 7. februar 2005 med Ruth Coleman, formand for North Wiltshire District Council (UK/ELDR), som ordfører,

og ud fra følgende betragtning:

1) forslaget til forordning kræver en aftale mellem medlemsstaterne om de finansielle perspektiver (se ovenfor) —

på den 59. plenarforsamling den 13.-14. april 2005 (mødet den 14. april) vedtaget følgende udtalelse:

1. Regionsudvalgets synspunkter

REGIONSUDVALGET

1.1 bifalder dette instrument som et svar på kravene om større fleksibilitet og enkelthed i systemet for førtiltrædelsesbistand og som et forbedret redskab til at bygge bro mellem førtiltrædelse og tiltrædelse;

1.2 erkender, at man har lært af erfaringerne med tidligere førtiltrædelsesinstrumenter og bifalder derfor, at der er blevet udstukket én fælles ramme for førtiltrædelsesbistand til kandidatlande og potentielle kandidatlande, så man kan strømline støtten og koordinationen mellem de forskellige støttekomponenter;

1.3 erkender forskellen mellem førtiltrædelsesstøtte og traditionel udviklingsbistand, idet førtiltrædelsesstøtte a) har tiltrædelse på kort eller mellemlang sigt som mål og b) skal forberede landene til tiden efter tiltrædelse. Det overordnede mål med førtiltrædelsesbistand er en gradvis tilpasning til EU's normer og politikker;

1.4 bifalder beslutningen om at tilbyde førtiltrædelsesbistand til både kandidatlande og potentielle kandidatlande: begge grupper vil få adgang til følgende komponenter: — overgangsstøtte og institutionsopbygning, — regionalt og grænseoverskridende samarbejde, Kandidatlandene har desuden adgang til komponenterne: — regional udvikling, — udvikling af menneskelige ressourcer, — udvikling af landdistrikter;

1.5 bifalder, at man har reduceret antallet af budgetposter vedrørende førtiltrædelsesbistand, hvilket vil øge fleksibiliteten, når kandidatlandenes og de potentielle kandidatlandes behov skal tilgodeses;

1.6 anser forslaget om, at forvaltningen af bistand til kandidatlandene kan omfatte decentraliseret bistand, mens bistanden til potentielle kandidatlande fortsat vil blive forvaltet fra centralt hold, for afbalanceret;

1.7 bifalder sammenlægningen af budgetposter under GD for Regionalpolitik og GD for Udvidelse hvad angår grænseoverskridende samarbejde; det vil skabe et mere fleksibelt system med én forvaltningsmyndighed.

1.8 bifalder strømliningen og den forbedrede koordination af førtiltrædelsesstøtten til kandidatlande og potentielle kandidatlande og til de demokratiske institutioner i disse lande, herunder de lokale og regionale myndigheder.

2. Regionsudvalgets henstillinger

2.1 understreger, at den foreslåede bistand bl.a. skal anvendes på mange områder, hvor de lokale og regionale myndigheder har erfaringer og derfor kan spille en vigtig rolle, bl.a.: — styrkelse af de demokratiske institutioner, — økonomiske reformer, — fremme og beskyttelse af menneskerettigheder og grundlæggende friheder og øget respekt for mindretalsrettigheder, — udvikling af et civilsamfund, — regionalt og grænseoverskridende samarbejde;

2.2 henstiller, at de lokale og regionale myndigheder inden for EU tilbyder en bred vifte af ekspertise på de bistandsområder, som angives i punkt I 5 (ovenfor), f.eks. via informationsudveksling eller tekniske bistandsprogrammer eller ved at bistå med konferencer, der skal gøre de lokale og regionale myndigheder i kandidatlandene og de potentielle kandidatlande bekendt med fællesskabslovgivningen;

2.3 opfordrer de lokale og regionale myndigheder til at overveje den mulighed, de tilbydes i artikel 16, om at deltage i udbud og kontrakter om gennemførelse af bistandsprogrammerne under dette instrument;

2.4 foreslår, at der foretages regelmæssig overvågning og evaluering af IPA fra Kommissionens side. Hvad angår regionale og lokale spørgsmål, bør dette ske i samarbejde med Regionsudvalget. Dette ville forbedre forvaltningen af projekter, der skal dække de faktiske behov for begge parter, EU og kandidatlandet eller potentielle kandidatlande.